Tuuletus jatkui perussuomalaisten johdossa, kun puolustusministeri Jussi Niinistö putosi ensimmäisen varapuheenjohtajan paikalta ja tilalle valittiin kansanedustaja Laura Huhtasaari.

Perussuomalaiset on nyt eri puolue kuin ennen Jyväskylän puoluekokousta. Maahanmuuttokriittinen siipi on nyt perussuomalaisten enemmistö.

Euroedustaja Jussi Halla-aho valittiin puheenjohtajaksi ja Halla-ahon suosikkikansanedustaja Laura Huhtasaari valittiin yhtä selkeällä ääntenenemmistöllä ensimmäiseksi varapuheenjohtajaksi.

Pitkän linjan perussuomalainen, puolustusministeri Jussi Niinistö sai antaa tilaa maahanmuuttokriittisen siiven Laura Huhtasaarelle.

Huhtasaari oli liikuttunut valinnastaan ja pidätteli onnenkyyneliään, kun puolueväki tuli onnittelemaan uutta varapuheenjohtajaansa.

– Meistä tulee hyvä kaksikko (Halla-ahon kanssa). Toimimme isänmaan asialla, koska minulla ja Jussilla on samanlainen ajatus siitä, että mikään puolue tai henkilö ei ole itseistarkoitus. Me olemme väline, ajamme Suomen etua. Me olemme isänmaallinen kaksikko, ajamme perussuomalaisten ja Suomen etua, Huhtasaari vastasi Ylen kysymykseen valintansa jälkeen.

Julkisuudessa on spekuloitu, että Huhtasaari voisi jopa olla Halla-ahon valinta uudeksi ulkoministeriksi. Halla-aho on kertonut puheenjohtajakiertueen aikana, että hänen puolueessaan vanha isäntä Soini saa väistyä ulkoministerin paikaltaan.

– En ota tähän mitään kantaa, Huhtasaari vastasi toimittajien ministeriuteluihin.

Niin sanotut nuivat, maahanmuuttokriitikot, hallitsevat nyt perussuomalaisten kahta vaikutusvaltaisinta postia.

– Tämä oli modernin, kansallismielisen liikkeen, ja isänmaallisten ihmisten läpimeno, Huhtasaari luonnehti IS:lle omaa ja Halla-ahon valintaa puoluejohtoon.